 NA RICHARD MUNGUTI MAHAKAMA ya Milimani imewaruhuru polisi kuwazuilia kwa siku 10 washukiwa watano wa wizi wa Sh94 milioni za dukakuu la Quickmart ambazo ziliibwa zikisafirishwa na kampuni ya huduma za ulinzi ya Wells Fargo. Ismael Patrick Gitonga, Michael Matolo Njeru, Samuel Onyango Haya, Martin Nderi Ng’ang’a, na James Mbatia Kariuki walipofikishwa mbele ya mahakama ya Milimani, Nairobi mnamo Jumanne, polisi wameomba siku 21. Wakili wa serikali Abel Omariba amemuambia Hakimu Mwandamizi Mkuu wa Milimani Bi Zainab Abdul kwamba polisi walihitaji siku 21 kukamilisha uchunguzi wao katika eneo pana kijiografia. Bw Omariba amesema polisi walifanikiwa tu kupata Sh9.1 milioni huku wakishuku kwamba Sh84.9 milioni zilizosalia, zilifichwa na washukiwa hao watano na wengine ambao bado wako mafichoni. “Ninaiomba hii mahakama iruhusu polisi kuwazuilia washukiwa hawa waliokamatwa Novemba 10, 2023, kwa siku 21 kukamilisha uchunguzi,” Bw Omariba akaiomba mahakama. Hata hivyo, mawakili wa washukiwa wamepinga wateja wao kuzuiliwa kwa siku 21, wakisema waliteswa. Mawakili hao wamesema Mbatia aliteswa na hawezi kutembea vizuri. Badala yake, waliomba Bi Abdul kuagiza washukiwa kuzuiliwa kwa siku saba. Akitoa uamuzi, hakimu aliweka zingatio kwa kiasi kikubwa cha pesa zilizopotea. “Washukiwa walikamatwa hivi majuzi na polisi wanahitaji muda kuchunguza kesi hiyo, ikitiliwa maanani kwamba zaidi ya Sh80 milioni hazijapatikana,” akasema Bi Abdul. Kesi itatajwa mnamo Novemba 27, 2023. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  